CELEX: 32020D1766
Language: el
Date: 2020-11-25 00:00:00
Title: Εκτελεστική απόφαση (ΕΕ) 2020/1766 της Επιτροπής της 25ης Νοεμβρίου 2020 που καθορίζει, για περιορισμένη χρονική περίοδο, ότι το κανονιστικό πλαίσιο που ισχύει για τα κεντρικά αποθετήρια τίτλων του Ηνωμένου Βασιλείου της Μεγάλης Βρετανίας και της Βόρειας Ιρλανδίας είναι ισοδύναμο δυνάμει του κανονισμού (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου

26.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 397/26
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1766 ΤΗΣ ΕΠΙΤΡΟΠΗΣ
         της 25ης Νοεμβρίου 2020
         που καθορίζει, για περιορισμένη χρονική περίοδο, ότι το κανονιστικό πλαίσιο που ισχύει για τα κεντρικά αποθετήρια τίτλων του Ηνωμένου Βασιλείου της Μεγάλης Βρετανίας και της Βόρειας Ιρλανδίας είναι ισοδύναμο δυνάμει του κανονισμού (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων και για την τροποποίηση των οδηγιών 98/26/ΕΚ και 2014/65/ΕΕ και του κανονισμού (ΕΕ) αριθ. 236/2012 (1), και ιδίως το άρθρο 25 παράγραφος 9,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Στις 17 Οκτωβρίου 2019, η Ένωση και το Ηνωμένο Βασίλειο κατέληξαν σε συμφωνία για την αποχώρηση του Ηνωμένου Βασιλείου από την Ένωση (2) (στο εξής: συμφωνία αποχώρησης), με αναθεωρημένο πρωτόκολλο για τις Ιρλανδία / Βόρεια Ιρλανδία και αναθεωρημένη πολιτική διακήρυξη (3). Βάσει της συμφωνίας αποχώρησης και μετά την επικύρωσή της από τη Βουλή των Κοινοτήτων στο Ηνωμένο Βασίλειο, την έγκρισή της από το Ευρωπαϊκό Κοινοβούλιο και τη σύναψή της από το Συμβούλιο, το Ηνωμένο Βασίλειο κατέστη τρίτη χώρα την 1η Φεβρουαρίου 2020 και το δίκαιο της Ένωσης θα παύσει να ισχύει ως προς το Ηνωμένο Βασίλειο και εντός αυτού από τις 31 Δεκεμβρίου 2020.
                  
               
                     (2)
                  
                  
                     Τα κεντρικά αποθετήρια τίτλων (στο εξής: ΚΑΤ) είναι καθοριστικής σημασίας για τις χρηματοπιστωτικές αγορές. Η καταχώριση αξιογράφων σε σύστημα λογιστικής εγγραφής (στο εξής: συμβολαιογραφικές υπηρεσίες) και η τήρηση λογαριασμών αξιογράφων σε ανώτατο επίπεδο (στο εξής: υπηρεσίες κεντρικής διατήρησης) αυξάνουν τη διαφάνεια και προστατεύουν τους επενδυτές, δεδομένου ότι διασφαλίζουν την ακεραιότητα της έκδοσης των αξιογράφων και την αποτροπή της άσκοπης δημιουργίας ή μείωσής τους. Τα ΚΑΤ διαχειρίζονται επίσης συστήματα διακανονισμού αξιογράφων, που διασφαλίζουν ότι οι συναλλαγές αξιογράφων διακανονίζονται σωστά και έγκαιρα. Οι λειτουργίες αυτές είναι κρίσιμης σημασίας για τις διαδικασίες εκκαθάρισης και διακανονισμού μετά τη συναλλαγή. Τα συστήματα διακανονισμού αξιογράφων είναι ουσιαστικής σημασίας και για τη νομισματική πολιτική, καθώς διαδραματίζουν ενεργό ρόλο στην εγγύηση της εξασφάλισης σε πράξεις νομισματικής πολιτικής.
                  
               
                     (3)
                  
                  
                     Από την 1η Ιανουαρίου 2021, τα ΚΑΤ που είναι εγκατεστημένα στο Ηνωμένο Βασίλειο (στο εξής: ΚΑΤ του Ηνωμένου Βασιλείου) θα θεωρούνται ΚΑΤ τρίτης χώρας, κατά την έννοια του κανονισμού (ΕΕ) αριθ. 909/2014. Ως εκ τούτου, δεν θα μπορούν να παρέχουν συμβολαιογραφικές υπηρεσίες και υπηρεσίες κεντρικής διατήρησης σχετικά με χρηματοπιστωτικά μέσα που έχουν συσταθεί σύμφωνα με το δίκαιο κράτους μέλους, παρά μόνον εφόσον έχουν αναγνωριστεί από την Ευρωπαϊκή Αρχή Κινητών Αξιών και Αγορών (στο εξής: ESMA) σύμφωνα με το άρθρο 25 του εν λόγω κανονισμού. Ελλείψει τέτοιας αναγνώρισης, οι εκδότες της Ένωσης δεν μπορούν να χρησιμοποιούν ΚΑΤ του Ηνωμένου Βασιλείου για την παροχή συμβολαιογραφικών υπηρεσιών και υπηρεσιών κεντρικής διατήρησης σχετικά με κινητές αξίες που έχουν συσταθεί βάσει της νομοθεσίας κράτους μέλους. Μια τέτοια κατάσταση μπορεί να προκαλέσει προσωρινές δυσχέρειες στους εκδότες της Ένωσης όσον αφορά την εκπλήρωση των νομικών τους υποχρεώσεων, καθώς οι εν λόγω υπηρεσίες που παρέχονται από ΚΑΤ του Ηνωμένου Βασιλείου σχετικά με εταιρικούς τίτλους και διαπραγματεύσιμα αμοιβαία κεφάλαια που έχουν συσταθεί βάσει του εσωτερικού δικαίου της Ιρλανδίας (στο εξής: ιρλανδικοί εταιρικοί τίτλοι και ΔΑΚ) δεν παρέχονται επί του παρόντος από ΚΑΤ που έχουν λάβει άδεια λειτουργίας στην Ένωση (στο εξής: ΚΑΤ της Ένωσης). Επομένως, είναι σκόπιμο και προς το συμφέρον της Ένωσης και των κρατών μελών της να διασφαλιστεί ότι τα ΚΑΤ του Ηνωμένου Βασιλείου θα μπορούν να συνεχίσουν να παρέχουν υπηρεσίες στην Ένωση και μετά τις 31 Δεκεμβρίου 2020, για περιορισμένο χρονικό διάστημα.
                  
               
                     (4)
                  
                  
                     Η ESMA μπορεί να αναγνωρίσει ΚΑΤ εγκατεστημένο σε τρίτη χώρα μόνον εάν η Επιτροπή έχει εκδώσει εκτελεστική πράξη που ορίζει ότι οι νομοθετικές και εποπτικές ρυθμίσεις που διέπουν το εν λόγω ΚΑΤ είναι ισοδύναμες με τις απαιτήσεις που καθορίζονται στον κανονισμό (ΕΕ) αριθ. 909/2014. Ενόψει του κινδύνου αποχώρησης του Ηνωμένου Βασιλείου από την Ένωση χωρίς σύναψη συμφωνίας αποχώρησης, με την εκτελεστική απόφαση (ΕΕ) 2018/2030 της Επιτροπής (4) χορηγήθηκε ισοδυναμία στο νομοθετικό και εποπτικό πλαίσιο του Ηνωμένου Βασιλείου για την περίοδο έως τις 30 Μαρτίου 2021. Λόγω της σύναψης της συμφωνίας αποχώρησης, η εν λόγω εκτελεστική απόφαση δεν κατέστη ποτέ εφαρμοστέα. Τα ΚΑΤ της Ένωσης έχουν σημειώσει μεγάλη πρόοδο στη διαδικασία ανάπτυξης υπηρεσιών όσον αφορά ιρλανδικούς εταιρικούς τίτλους και ΔΑΚ, ώστε να μπορούν οι εκδότες της Ένωσης να μεταφέρουν τις θέσεις τους, αλλά οι εργασίες αυτές δεν θα έχουν ολοκληρωθεί πλήρως όταν θα παύσει να ισχύει το δίκαιο της Ένωσης ως προς το Ηνωμένο Βασίλειο και εντός αυτού, στις 31 Δεκεμβρίου 2020. Ως εκ τούτου, είναι αναγκαίο και προς το συμφέρον της Ένωσης και των κρατών μελών της να προσδιοριστούν οι νομοθετικές και εποπτικές ρυθμίσεις που διέπουν τα ΚΑΤ του Ηνωμένου Βασιλείου ως ισοδύναμες με τις απαιτήσεις που καθορίζονται στον κανονισμό (ΕΕ) αριθ. 909/2014, για περίοδο έξι μηνών.
                  
               
                     (5)
                  
                  
                     Σύμφωνα με το άρθρο 25 παράγραφος 9 του κανονισμού (ΕΕ) αριθ. 909/2014, πρέπει να πληρούνται τρεις προϋποθέσεις, προκειμένου να κριθεί ότι οι νομοθετικές και εποπτικές ρυθμίσεις τρίτης χώρας σχετικά με ΚΑΤ που έχουν λάβει άδεια λειτουργίας σε αυτήν είναι ισοδύναμες με εκείνες που καθορίζονται στον εν λόγω κανονισμό.
                  
               
                     (6)
                  
                  
                     Πρώτον, οι νομοθετικές και εποπτικές ρυθμίσεις της τρίτης χώρας πρέπει να διασφαλίζουν ότι τα ΚΑΤ στην εν λόγω τρίτη χώρα συμμορφώνονται με νομικά δεσμευτικές απαιτήσεις που είναι πράγματι ισοδύναμες με τις απαιτήσεις που προβλέπονται στον κανονισμό (ΕΕ) αριθ. 909/2014. Έως τη λήξη της μεταβατικής περιόδου στις 31 Δεκεμβρίου 2020, τα ΚΑΤ του Ηνωμένου Βασιλείου οφείλουν να συμμορφώνονται με τις απαιτήσεις που καθορίζονται στον κανονισμό (ΕΕ) αριθ. 909/2014. Στις 26 Ιουνίου 2018, το Ηνωμένο Βασίλειο ενσωμάτωσε τις διατάξεις του κανονισμού (ΕΕ) αριθ. 909/2014 στο εσωτερικό του δίκαιο, με ισχύ από τη λήξη της μεταβατικής περιόδου.
                  
               
                     (7)
                  
                  
                     Δεύτερον, οι νομοθετικές και εποπτικές ρυθμίσεις της τρίτης χώρας πρέπει να διασφαλίζουν ότι τα ΚΑΤ που είναι εγκατεστημένα στην εν λόγω τρίτη χώρα υπόκεινται, σε διαρκή βάση, σε αποτελεσματική εποπτεία, επίβλεψη και επιβολή του νόμου. Έως τη λήξη της μεταβατικής περιόδου στις 31 Δεκεμβρίου 2020, τα ΚΑΤ του Ηνωμένου Βασιλείου τελούν υπό την εποπτεία της Τράπεζας της Αγγλίας, όπως ορίζεται από το εσωτερικό δίκαιο του Ηνωμένου Βασιλείου, σύμφωνα με τον κανονισμό (ΕΕ) αριθ. 909/2014. Στο πλαίσιο της ενσωμάτωσης των διατάξεων του κανονισμού (ΕΕ) αριθ. 909/2014 στην εθνική νομοθεσία του Ηνωμένου Βασιλείου, η Τράπεζα της Αγγλίας θα παραμείνει υπεύθυνη για την εποπτεία των ΚΑΤ μετά από τη λήξη της μεταβατικής περιόδου και, προς το παρόν, δεν υπάρχουν ενδείξεις ότι αναμένονται σημαντικές αλλαγές ως προς την εν λόγω εποπτεία.
                  
               
                     (8)
                  
                  
                     Τρίτον, το κανονιστικό πλαίσιο της τρίτης χώρας πρέπει να προβλέπει αποτελεσματικό ισοδύναμο σύστημα για την αναγνώριση ΚΑΤ που έχουν λάβει άδεια λειτουργίας δυνάμει νομικών καθεστώτων τρίτων χωρών. Αυτό εξασφαλίζεται με την ενσωμάτωση των διατάξεων του άρθρου 25 του κανονισμού (ΕΕ) αριθ. 909/2014 στο εσωτερικό δίκαιο του Ηνωμένου Βασιλείου. Επιπλέον, το Ηνωμένο Βασίλειο έχει θεσπίσει ειδικές μεταβατικές διατάξεις, οι οποίες επιτρέπουν σε ΚΑΤ τρίτης χώρας να παρέχει συμβολαιογραφικές υπηρεσίες και υπηρεσίες κεντρικής διατήρησης στο Ηνωμένο Βασίλειο, για περίοδο τουλάχιστον έξι μηνών αφότου το Ηνωμένο Βασίλειο έχει αναγνωρίσει την ισοδυναμία του πλαισίου της εν λόγω τρίτης χώρας.
                  
               
                     (9)
                  
                  
                     Σε αυτή τη βάση, μπορεί να συναχθεί το συμπέρασμα ότι οι νομοθετικές και εποπτικές ρυθμίσεις του Ηνωμένου Βασιλείου που θα διέπουν τα ΚΑΤ του Ηνωμένου Βασιλείου μετά τη λήξη της μεταβατικής περιόδου του άρθρου 126 της συμφωνίας αποχώρησης πληρούν τις προϋποθέσεις που προβλέπονται στο άρθρο 25 παράγραφος 9 του κανονισμού (ΕΕ) αριθ. 909/2014.
                  
               
                     (10)
                  
                  
                     Η παρούσα απόφαση βασίζεται στις πληροφορίες που είναι επί του παρόντος διαθέσιμες σχετικά με τις νομοθετικές και εποπτικές ρυθμίσεις που θα διέπουν τα ΚΑΤ του Ηνωμένου Βασιλείου από την 1η Ιανουαρίου 2021. Ενόψει της εξαγγελίας του Ηνωμένου Βασιλείου ότι ορισμένες απαιτήσεις που θα τεθούν σε ισχύ στο μέλλον βάσει του κανονιστικού πλαισίου της Ένωσης δεν θα ενσωματωθούν στο εσωτερικό του δίκαιο, οι νομοθετικές και εποπτικές ρυθμίσεις που ισχύουν επί του παρόντος στο Ηνωμένο Βασίλειο μπορούν να θεωρηθούν ισοδύναμες μόνο για περιορισμένο χρονικό διάστημα. Δεδομένης της εξαγγελίας του Ηνωμένου Βασιλείου σχετικά με τη μελλοντική απόκλιση όσον αφορά τις νομοθετικές και εποπτικές ρυθμίσεις που θα διέπουν τα ΚΑΤ του Ηνωμένου Βασιλείου, οι συμμετέχοντες στην αγορά πρέπει να προετοιμαστούν για μια κατάσταση χωρίς περαιτέρω απόφαση ισοδυναμίας στον εν λόγω τομέα.
                  
               
                     (11)
                  
                  
                     Η σύναψη ολοκληρωμένων και αποτελεσματικών ρυθμίσεων συνεργασίας μεταξύ της ESMA και της Τράπεζας της Αγγλίας, σύμφωνα με το άρθρο 25 παράγραφος 10 του κανονισμού (ΕΕ) αριθ. 909/2014, διασφαλίζει την εκ των προτέρων ανταλλαγή πληροφοριών και τον συντονισμό των εποπτικών δραστηριοτήτων. Ειδικότερα, οι εν λόγω ρυθμίσεις πρέπει να διασφαλίζουν ότι η ESMA έχει, σε διαρκή βάση, άμεση πρόσβαση σε όλες τις πληροφορίες που ζητεί, σε όλες τις περιπτώσεις, συμπεριλαμβανομένων των καταστάσεων έκτακτης ανάγκης. Οι ρυθμίσεις συνεργασίας διασφαλίζουν επίσης ότι η ESMA έχει τη δυνατότητα να ανταλλάσσει όλες τις συναφείς πληροφορίες με τις αρχές που αναφέρονται στο άρθρο 25 παράγραφος 5 του κανονισμού (ΕΕ) αριθ. 909/2014, ώστε να διαβουλεύεται μαζί τους σχετικά με το αναγνωρισμένο καθεστώς των ΚΑΤ του Ηνωμένου Βασιλείου ή όποτε οι πληροφορίες αυτές είναι απαραίτητες για τις εν λόγω αρχές κατά την άσκηση των εποπτικών τους καθηκόντων.
                  
               
                     (12)
                  
                  
                     Οι αρχές του Ηνωμένου Βασιλείου οφείλουν να γνωστοποιούν στην Ένωση όλες τις αλλαγές στο νομοθετικό ή εποπτικό πλαίσιο του Ηνωμένου Βασιλείου που επηρεάζουν την παροχή συμβολαιογραφικών υπηρεσιών και υπηρεσιών κεντρικής διατήρησης στο Ηνωμένο Βασίλειο. Η Επιτροπή, σε συνεργασία με την ESMA, θα παρακολουθεί τις αλλαγές στις νομοθετικές και εποπτικές ρυθμίσεις που επηρεάζουν την παροχή τέτοιου είδους υπηρεσιών στο Ηνωμένο Βασίλειο, τις εξελίξεις στην αγορά, καθώς και την αποτελεσματικότητα της εποπτικής συνεργασίας, συμπεριλαμβανομένης της ταχείας ανταλλαγής πληροφοριών μεταξύ της ESMA και της Τράπεζας της Αγγλίας. Η Επιτροπή μπορεί να προβεί ανά πάσα στιγμή σε επανεξέταση, όταν οι σχετικές εξελίξεις καθιστούν αναγκαία την εκ νέου αξιολόγηση, από την Επιτροπή, της ισοδυναμίας που χορηγείται με την παρούσα απόφαση, μεταξύ άλλων όταν οι αρχές του Ηνωμένου Βασιλείου δεν συνεργάζονται αποτελεσματικά, δεν επιτρέπουν την αποτελεσματική εκτίμηση του κινδύνου που προκαλούν τα ΚΑΤ του Ηνωμένου Βασιλείου για την Ένωση ή τα κράτη μέλη της, ή όταν τα μέτρα που λαμβάνουν τα ΚΑΤ του Ηνωμένου Βασιλείου ή η Τράπεζα της Αγγλίας προάγουν αδικαιολόγητες στρεβλώσεις του ανταγωνισμού και αθέμιτο ανταγωνισμό.
                  
               
                     (13)
                  
                  
                     Προς το συμφέρον της Ένωσης και των κρατών μελών της, και προκειμένου να δοθεί στα μεν ΚΑΤ της Ένωσης ο χρόνος που απαιτείται για την περαιτέρω ανάπτυξη της προσφοράς υπηρεσιών τους σε σχέση με ιρλανδικούς εταιρικούς τίτλους και ΔΑΚ, στους δε εκδότες της Ένωσης ο χρόνος που απαιτείται για τη μεταφορά των θέσεών τους σε ΚΑΤ της Ένωσης, η παρούσα απόφαση θα πρέπει να λήξει έξι μήνες μετά την ημερομηνία εφαρμογής της.
                  
               
                     (14)
                  
                  
                     Η παρούσα απόφαση θα πρέπει να να τεθεί σε ισχύ επειγόντως, προκειμένου να υπάρξει ασφάλεια δικαίου για τους εκδότες της Ένωσης πριν από τη λήξη της μεταβατικής περιόδου που προβλέπεται στη συμφωνία αποχώρησης. Επομένως, ο παρών κανονισμός θα πρέπει να αρχίσει να εφαρμόζεται από την επομένη της ημέρας κατά την οποία το δίκαιο της Ένωσης παύει να ισχύει ως προς το Ηνωμένο Βασίλειο και εντός αυτού.
                  
               
                     (15)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς του άρθρου 25 του κανονισμού (ΕΕ) αριθ. 909/2014, οι νομοθετικές και εποπτικές ρυθμίσεις του Ηνωμένου Βασιλείου της Μεγάλης Βρετανίας και της Βόρειας Ιρλανδίας οι οποίες διέπουν τα κεντρικά αποθετήρια τίτλων που είναι ήδη εγκατεστημένα και αδειοδοτημένα στο Ηνωμένο Βασίλειο της Μεγάλης Βρετανίας και της Βόρειας Ιρλανδίας θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 909/2014.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
            Η ισχύς της λήγει στις 30 Ιουνίου 2021.
         
         
            Βρυξέλλες, 25 Νοεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 257 της 28.8.2014, σ. 1.
         
            (2)  Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 7).
         
            (3)  Πολιτική διακήρυξη για τον καθορισμό του πλαισίου της μελλοντικής σχέσης μεταξύ της Ευρωπαϊκής Ένωσης και του Ηνωμένου Βασιλείου (ΕΕ C 34 της 31.1.2020, σ. 1).
         
            (4)  Εκτελεστική απόφαση (ΕΕ) 2018/2030 της Επιτροπής, της 19ης Δεκεμβρίου 2018, που καθορίζει, για περιορισμένη χρονική περίοδο, ότι το κανονιστικό πλαίσιο που ισχύει για τα κεντρικά αποθετήρια τίτλων του Ηνωμένου Βασιλείου της Μεγάλης Βρετανίας και της Βόρειας Ιρλανδίας είναι ισοδύναμο δυνάμει του κανονισμού (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου (ΕΕ L 325 της 20.12.2018, σ. 47).